Laurence Harvey
<s>Laurence Harvey (rođen kao Laruschka Mischa Skikne; 1. oktobar 192825. novembar 1973) bio je južnoafričko-britanski glumac, najpoznatiji po nizu zapaženih nastupa u nekim najznačajnijih britanskih i hollywoodskih filmova 1960-ih.</s><s>Slavu je stekao 1959. godine u socijalnoj drami Put u visoko društvo, ali se najviše ističe uloga rastrojenog i manipuliranog veterana Raymonda Shawa u špijunskom trileru Mandžurijski kandidat iz 1962. godine.</s>

<s>Biografija</s>

<s>Rodio se kao Laruschka Mischa Skikne u jevrejskoj porodici u Litvi.</s><s>Kada je imao pet godina, sa roditeljima je njemačkim putničkim brodom SS Adolph Woermann otputovao u Južnu Afriku te se naselio u Johannesburgu.</s><s>Tamo je preuzeo ime Harry Skine.</s><s>Sa njim se za vrijeme Drugog svjetskog rata priključio južnoafričkoj vojsci, te je otkrio talent za glumu kada je raspoređen u zabavljačku jedinicu.</s>

<s>Skikne se poslije rata preselio u London, gdje je upisao prestižnu Kraljevsku akademiju dramskih umjetnosti, ali ju je napustio već nakon tri mjeseca kako bi započeo profesionalnu karijeru na pozornici i filmu.</s><s>Ime je 1948. godine promijenio u "Laurence Harvey" kada je studio British Lion Productions zaključio kako prezime "Skikne" neće biti atraktivno publici njegovog filmskog prvijenca House of Darkness.</s><s>Harvey je tokom sljedećih nekoliko godina nastupao uglavnom u sporednim ulogama, ali mu je značajan poticaj karijeri bio angažman za studio Romulus Films koji su vodili braća John i James Woolf, pri čemu je James, koji je u privatnom životu bio homoseksualac, posebno hvalio markantnog Harveya, koji će zbog toga, ali i javnih veza i brakova sa ženama decenijama starijim od sebe, često biti predmet špekulacija o vlastitoj seksualnoj orijentaciji.</s>

<s>Ključni događaj Harveyeve karijere je bio angažman u filmu Put u visoko društvo 1959. godine, koji mu je donio Nagradu BAFTA za najboljeg glumca kao i nominaciju za Oscar.</s><s>Uloga Joe Lamptona, koju će 1965. ponoviti u nastavku Life at the Top, je privukla pažnju hollywoodskih producenata; tako je već 1960. godine nastupio zajedno sa Elizabeth Taylor u drami BUtterrfield 8, te tumačio lik pukovnika Williama Baretta Travisa u historijskom epu Alamo.</s><s>Poslije toga je 1962. slijedila uloga u Mandžurijskom kandidatu, koja se smatra vrhuncem njegove karijere, a nakon koje Harvey nije uspio ponoviti sličan uspjeh.</s>

<s>Na Harveyjevu karijeru je uticalo to što je, po svjedočenju poznanika i prijatelja, uz nesporni talent posjedovao i izuzetno "težak" karakter, koji je posebno dolazio od izražaja u radu sa kolegama, a za što se kao primjer ističe film Of Human Bondage 1964. godine, koji je jedva dovršen zbog otvorenog neprijateljstva sa partnericom Kim Novak.</s><s>U posljednjim godinama života je uglavnom nastupao u sporednim ulogama i raznim opskurnim projektima, povremeno eksperimentirajući sa karijerom režisera i producenta.</s>

<s>Harvey je na početku karijere živio sa starijom glumicom Hermionne Baddeley, koju je 1951. napustio radi kolegice Margaret Leighton, sa kojom je imao kratkotrajni brak od 1955. do 1957. godine.</s><s>Godine 1968. se oženio za Joan Perry, udovicu nekadašnjeg hollywoodskog mogula Harryja Cohna koja je od njega bila starija 17 godina.</s><s>Nju je napustio nakon četiri godine i oženio se za manekenku Paulene Stone sa kojom je ostao do smrti i imao kćer Domino Harvey, koja će kasnije postati poznata kao lovac na ucjene.</s>

<s>Harvey, koji je bio strastveni pušač, preminuo je od raka želuca u dobi od 45 godina.</s><s>Njegova je smrt bila razlogom zbog čega je The Deep, triler Orsona Wellesa sniman 1960-ih na jadranskoj obali ostao nedovršen.</s>

<s>Filmografija</s>

<s>Film</s>

<s>Televizija</s>

<s>Izvori</s>

<s>Vanjske veze</s>

<s>Laurence Harvey Britmovie</s>

<s>Južnoafrički teatarski glumci
Južnoafrički filmski glumci
Britanski teatarski glumci
Britanski filmski glumci</s>

